**Nyelvjárás a nyilvános beszédben – Nyelvhasználat és a helyszín összefüggései**

Molnár Mária – Sinkovics Balázs

Szegedi Tudományegyetem BTK, Magyar Nyelvészeti Tanszék

Előadásunk a Szegedi Tudományegyetemen tevékenykedő OTKA kutatócsoport SZÖSZI (Szögedi Szociolingvisztikai Interjú) kutatásának egy részeredményét kívánja bemutatni.

A kutatás tágabb értelemben vett elméleti kerete a szociolingvisztika második hullámának alapkérdéséhez, az „egyénen belüli változatosság” kérdésköréhez kapcsolódik. E második hullám túllép Labov azon stílusfelfogásán, mely az egyén beszédében megjelenő változatosságot döntően egyetlen tényezőre, a saját beszédtevékenységre fordított figyelemre vezeti vissza. Mi éppen azt szeretnénk az előadásban bemutatni, hogy működik-e a stílusnak egy olyan fölfogása, amely leginkább az *audience design ~ hallgatóságra tervezés* terminussal jellemezhető (Bell 1984).

Előadásunkban egy olyan közéleti szereplő nyelvhasználatát vizsgáljuk meg, aki vállalja a Szeged környéki *ö*-ző nyelvjárás használatát. Különböző helyeken (gyáravató, városi tévé, parlament) elhangzott megnyilatkozásai alapján arra keressük a választ, változott-e a beszéde a különböző (*ö*-ző és nem *ö*-ző) közönség előtt.

A következő kérdéseket vizsgáljuk:

1) Létezik-e az egyén nyelvhasználatán belüli változatosság?

2) Változik-e a vizsgált személy nyelvi viselkedése a különböző beszédhelyzetekben?

3) Változik-e a vizsgált személy nyelvi viselkedése az beszéd előrehaladtával?

4) Van-e különbség a szegedi nyelvjárásra jellemző változók megjelenésében a városi tévé és a parlamenti beszéd között?

Az általunk vizsgálandó változók egyes beszédekben előforduló változatait kvantitatív elemzés alá vonjuk, és az eredményeket statisztikai próbáknak vetjük alá. Az elemzés eredményeit nem érdemes túláltalánosítani, mindazonáltal hasznos adalékokkal szolgálhat mindenfajta nyelvészeti terepmunka követői számára abból a szempontból, hogy a helyszín és a közönség mennyire befolyásolhatja az adatközlőről nyert képünket.